Twee vas ná moord op Kaapse polisielid(Foto: SA Police Service/Twitter) Lede van die polisie se teenbende-eenheid (AGU) het Maandagaand twee verdagtes in hegtenis geneem vir die moord op ŉ polisiebeampte, asook vir die poging tot moord op sy kollega in Wesbank Sondagaand. Die inhegtenisnemings volg nadat lede van die polisie se blitspatrollie op ŉ wenk reageer het dat die verdagtes in die omgewing van Delft is. Die polisie het terselfdertyd nóg ŉ mens, wat gesoek word in verband met ŉ onverwante dubbele moord, in hegtenis geneem. Nóg twee mense het gevlug. Die polisie het die twee verdagtes wat met die aanval op die polisielede verbind word later dieselfde aand ná ŉ soektog aangekeer. Maroela Media het vroeër berig die 52-jarige adjudantoffisier is in die kop getref. Hy is later in ‘n hospitaal dood. Sy 29-jarige kollega, ŉ konstabel, is in die nek getref. Hy is steeds in ŉ ernstige toestand in die hospitaal. Hulle was besig met ŉ patrollie toe hulle verdagtes buite ŉ kroeg in Wesbank voorgekeer en een van die mense op hulle losgebrand het. Genl. Khehla Sitole, die nasionale polisiehoof, het die polisie geprys vir hulle vinnige optrede om die vermeende betrokkenes aan te keer. Sitole sê die belangrikheid van die sogenaamde 72-uur-aktiveringsplan kan nie genoeg beklemtoon word nie. Hy sê die inhegtenisnemings is ŉ bewys van die doeltreffendheid daarvan. Die twee verdagtes verskyn Woensdag in die Blue Downs-landdroshof op aanklagte van moord en poging tot moord. Die Valke het intussen die ondersoek oorgeneem.